Valg i Polen: Han hengte ut Polens «LHBT-frie soner». Så haglet søksmålene fra polske myndigheter.
WARSZAWA (Aftenposten): Det polske regjeringspartiet tar i bruk nye triks for å vinne valget. En sort mann med kniv skal skremme velgere til riktig side. – Jeg måtte gjøre noe, sier Staszewski til Aftenposten. Bildene han tok og delte på sosiale medier, sjokkerte EU og Norge. Det likte den polske presidenten dårlig. Aggressiv og radikal, kalte han Staszewski. Den polske statsministeren anklaget 33-åringen for å spre falske nyheter og angripe Polen. Så kom søksmålene. Men Staszewski er også blitt saksøkt av polske myndigheter for kritikk av en annen betent sak. Totalt er det blitt 16 søksmål og injuriesaker. Stadig flere unge aktivister forsøkes kneblet med søksmål og injuriesaker. Et tegn på hvordan partiet som har styrt Polen de åtte siste årene, har strammet grepet om makten. Hva skjer om Lov og rettferdighetspartiet (PiS) vinner valget 15. oktober? Et demokrati i fritt fall? – Dette er først og fremst et valg om autokrati eller demokrati, sier professor Ben Stanley ved SWPS-universitet i Warszawa. Valget er Polens aller siste sjanse til å redde demokratiet, ifølge opposisjonen. For gjennom PiS’ åtte år ved makten er de blitt anklaget for systematisk å demontere det polske demokratiet. Eksperter forklarer hva PiS har gjort: Staszewski forteller at han nå ser mer hat i samfunnet. Det har kommet en rekke trusler. En stund fryktet han for eget liv. – LHBT-personer blir fremstilt som pedofile. At ytringsfriheten trues, har Staszewski fått merke. «Nazipropaganda» Etter å ha besøkt den polske grensen mot Belarus, klarte ikke aktivisten å dy seg.  – Jeg orker ikke å dra tilbake dit. Men jeg måtte fortelle om det grusomme jeg så. På X (tidligere Twitter) beskrev han hvordan migranter skyves mellom grensevakter på begge sider. Uten nok vann og uten mulighet til å søke asyl. For kritikken har aktivisten blitt saksøkt av en statssekretær. – Hvordan føles det at et medlem av regjeringsapparatet er ute etter deg? – Helt fryktelig. Noen ganger føler jeg meg hjelpeløs. Filmskaper Agnieszka Holland har også laget film om hvordan migranter lures til grensen mellom de to landene. Den vant pris under årets filmfestival i Venezia.  Polens justisminister har kalt filmen «nazipropaganda». Han sammenligner Hollands film med tysk propaganda fra andre verdenskrig. Da ble polakker fremstilt som drapsmenn. Holland har krevd en unnskyldning. Et helvete for kvinner Nettopp immigrasjon har vært et omstridt tema i valgkampen. I en fersk skandale kommer det frem at polske diplomater har gitt hundretusener av visum til migranter i Asia og Afrika i bytte mot bestikkelser siden 2021. Den polske regjeringen har erkjent at visum ble solgt, men hevder at antallet var langt lavere enn anslaget. Saken er et problem for regjeringen, som ønsker å fremstå som innvandringskritiske. For å få oppmerksomheten bort fra skandalen har regjeringen forsøkt å sverte opposisjonens innvandringspolitikk. Statsminister Mateusz Morawiecki har hevdet at de planlegger «et helvete for kvinner» med «voldtekter, ran og drap». Og at «unge, hensynsløse immigranter vil storme grensene». Partiet har også laget en film som viser brennende biler og gatekamper. I en scene vises en sort mann som slikker en stor kniv. – Ønsker du at dette skal skje i Polen? spør PiS’ partileder. På valgdagen blir også polakkene bedt om å ta stilling til fire spørsmål. To handler om innvandring. Opposisjonen har oppfordret til boikott. Det er lov å frastå fra å stemme, men det vil noteres i valglistene. Kritikere mener at PiS kan bruke en slik oversikt til å finne ut hvem som støtter opposisjonen. Og at valget dermed ikke kan betraktes som hemmelig. Det forteller Godzimirski. Dette står på spill Ingen av de to store partiene ser ut til å få flertall. Drar Borgerplattformen i land en overraskende seier, kan det gi utslag i: Det byr på en mulighet for Polen til å ta en lederrolle i Europa, skriver Politico. Stanley påpeker at det ikke vil bli lett å rydde opp. – Hvis PiS vinner, får vi mer av det samme, sier Stanley og fortsetter: Danner de regjering med ytre høyre, kan det by på færre rettigheter til LHBT-personer og en strengere innvandringspolitikk. Får ingen av de to partiene flertall, kan det bety en lang periode med usikkerhet, en svak regjering, eller et nyvalg i starten av 2024. Hjemme hos Staszewski og samboer Sławek Wodzyński frykter de en tredje periode med PiS. – Demokratiet vil forfalle, mener Staszewski. Hans største frykt er at Polen skal kopiere Ungarns og Russlands klappjakt på LHBT-personer.
Det polske regjeringspartiet har strammet grepet om makten ved å sette inn egne dommere i domstolene, ta kontroll over medier og stramme inn rettighetene til kvinner og LHBT-minoriteter. Dette har ført til at demokratiet svekkes. Myndighetene bruker også frykt- og hatbasert propaganda i valgkampen, som fremstiller immigranter som en trussel. Dersom regjeringspartiet vinner valget, kan det innebære mer av det samme, mens opposisjonen ønsker gjennomgang av forsvarsavtaler, en opprydning i rettsvesenet og et styrket forhold til EU.